Эвіян Тано Гаяр

«**Эвіян Тано Гаяр**» () — францускі футбольны клюб, які месьціцца ў горадзе Гаяры, дэпартамэнту Верхняя Савоя, недалёка ад швайцарскай мяжы й гораду Жэнэвы. Клюб перамог у розыгрышы другога дывізіёну францускага футболу ў сэзоне 2010—2011 гадоў, пасьля перамогі ў Нацыянальным чэмпіянаце ў сэзоне 2009—2010 гадоў.

«Эвіян» быў заснаваны ў 1924 годзе пад назвай «Гаяр», у выніку зьліцьця ў 2003 годзе «Гаяр» (1924—2003) і «Віле-ля-Гранд» стаў называцца «Футбол Круа-дэ-Савоя 74» (2003—2007). Гэткі назоў клюб насіў чатыры гады, пасьля чаго ў 2007 годзе быў перайменаваны ў «Алімпік Круа-дэ-Савоя 74». У 2009 годзе клюб пераехаў у Тано-ле-Бэн і 1 ліпеня 2009 году зноў зьмяніў сваю назву на «Эвіян».

«Эвіян» раней праводзіў свае хатнія матчы на ​​стадыёне «Стад Жазэф-Мунат» у родным горадзе, але пераехаў у «Парк дэ Спорт» ў найбліжэйшы Ансі, бо «Стад Жазэф-Мунат» не адпавядае стандартам Лігі 1. На сёньня плянуецца рэканструкцыя «Стад Жазэф-Мунат» альбо будаўніцтва новага стадыёну. Прэзыдэнтам «Эвіян» зьяўляецца Франк Рыбо.

## Гісторыя
«Футбол Круа-дэ-Савоя 74» быў створаны ў 2003 годзе ў выніку зьліцьця паміж «Гаяр» (заснаваны ў 1924 годзе) і «Віле-ля-Гранд». «Футбол Круа-дэ-Савоя 74» заняў 3-е месца ў аматарскім чэмпіянаце Францыі (Ліга 4) у групе Б сэзону 2003—2004 гадоў. Як правіла, толькі найлепшы клюб у кожнай з 4 аматарскіх групаў пераходзіў у Нацыянальны чэмпіянат (Ліга 3), але першае й другое месца занялі дублюючыя каманды прафэсійных клюбаў «Ліён» і «Мэц», такім чынам, «Футбол Круа-дэ-Савоя 74» выйшаў у Лігу 3. Першы сэзон Нацыянальнага чэмпіянату клюб правёў у барацьбе за выжываньне, заняўшы выніковае 14 з 20 месца. Толькі 2 пункты перавагі ад 17 месца выратавалі каманду ад вылету. Сэзон 2005—2006 гадоў быў меней пасьпяховым, «Футбол Круа-дэ-Савоя 74» заняў 18-е месца, саступіўшы толькі адзін пункт ратавальнаму 16 месцу, у выніку каманда вылецела ў Аматарскі чэмпіянат (Ліга 4). Сярэдняя наведвальнасьць стадыёна таксама зьнізілася з 933 да 716 заўзятараў.

У 2007 годзе клюб зьведаў яшчэ адно зьліцьцё, на гэты раз зь мясцовай камандай «Алімпік Тано-Шаблі». Назва клюбу зьмянілася яшчэ раз, і з гэтага моманту клюб стаў болей пасьпяховым і вядомым як «Алімпік Круа-дэ-Савоя 74». Новы клюб пераехаў у суседні Тано-ле-Бэн, таму што іхны стадыён у Гаяры быў непрыдатнымі для выкарыстаньня ў Нацыянальным чэмпіянаце, змушаючы клюб пераехаць на «Стад Жазэф-Мунат», які мае 2700 месцаў, з магчымым пашырэньнем да 6000 месцаў, тады як на «Стад Гаяр» існуе толькі 2000 месцаў для гледачоў. У 2008 годзе клюб вярнуўся ў Нацыянальны чэмпіянат (Ліга 3), стаўшы чэмпіёнам у сэзоне 2007—2008 гадоў у групе Б аматарскага чэмпіянату (ліга 4). Улетку 2009 году прэзыдэнт кампаніі Danone Франк Рыбо стаў ганаровым прэзыдэнтам футбольнага клюбу. Рыбо зноў зьмяніў назву каманды на «Эвіян» (). Таксама, ён пачаў укладваць грошы ў моладзевую школу клюбу, каб палепшыць ейную сыстэму й надаць папулярнасьці. 16 красавіка 2010 году клюб зьдзейсьніў подзьвіг у першым сэзоне з Франкам Рыбо выйшаўшы ўпершыню ў гісторыі ў Лігу 2.

## Крыніцы

## Вонкавыя спасылкі

* Афіцыйны сайт
* Старонка клюбу на афіцыйным сайце францускага першынства
* Профіль на сайце L’Equipe

Катэгорыя:Гаяр